b'\n_START_ARTICLE_\nEduskuntavaalit 1951\n_START_PARAGRAPH_\nSuomen 20. eduskuntavaalit j\xc3\xa4rjestettiin 2.\xe2\x80\x933. hein\xc3\xa4kuuta 1951._NEWLINE_Vaaleihin valmistauduttaessa p\xc3\xa4\xc3\xa4hallituspuolueet Maalaisliitto ja SDP k\xc3\xa4viv\xc3\xa4t maataloustuottajien ja kaupunkilaiskuluttajien v\xc3\xa4list\xc3\xa4 tulonjakotaistelua. Vaalikamppailun t\xc3\xa4rkein vedenjakaja kulki kuitenkin SDP:n sis\xc3\xa4ll\xc3\xa4 ja yksitt\xc3\xa4isist\xc3\xa4 ehdokkaista vaalien p\xc3\xa4\xc3\xa4t\xc3\xa4hdeksi nousi V\xc3\xa4in\xc3\xb6 Tanner. Ulkoministeri \xc3\x85ke Gartz vaati kev\xc3\xa4\xc3\xa4ll\xc3\xa4 1951 SDP:n puheenjohtajaa Emil Skogia est\xc3\xa4m\xc3\xa4\xc3\xa4n Tannerin paluun eduskuntaan. T\xc3\xa4h\xc3\xa4n Skog vastasi tylysti, ett\xc3\xa4 jos nyt estet\xc3\xa4\xc3\xa4n Tannerin ehdokkuus ulkopoliittisista syist\xc3\xa4, seuraavissa vaaleissa voitaisiin est\xc3\xa4\xc3\xa4 kenen muun ehdokkuus tahansa. Vaalien voittaja oli SKDL, jonka \xc3\xa4\xc3\xa4nim\xc3\xa4\xc3\xa4r\xc3\xa4 lis\xc3\xa4\xc3\xa4ntyi l\xc3\xa4hes 16\xc2\xa0000:lla ja eduskuntapaikkojen m\xc3\xa4\xc3\xa4r\xc3\xa4 viidell\xc3\xa4. Politiikan tarkkailijoiden mukaan nyt maksettiin Fagerholmin ensimm\xc3\xa4isen hallituksen, Arabian mellakoiden ja Kemin kapinan sek\xc3\xa4 vuoden 1950 presidentinvaalin j\xc3\xa4lkilaskut. \xc3\x84\xc3\xa4nestysaktiivisuus j\xc3\xa4i yli kolme prosenttiyksikk\xc3\xb6\xc3\xa4 heikommaksi kuin vuonna 1948._NEWLINE_Uusina kansanedustajina tulivat eduskuntaan mm. Arvo Ahonen, Eero Antikainen, Kalervo Haapasalo, Veikko Helle, Veikko Kokkola, Impi Lukkarinen, Aarre Simonen ja Viljo Virtanen (SDP), Toivo Antila, Eeli Erkkil\xc3\xa4, Leo H\xc3\xa4pp\xc3\xb6l\xc3\xa4, Mauno Jussila ja Nestori Kaasalainen (ML), Paavo Aitio, Kaino Haapanen, Antti Kinnunen, Matti Koivunen ja Anna-Liisa Tiekso (SKDL), Raino Hallberg, Tuure Junnila ja Niilo Kosola (Kok.), Grels Teir (RKP) sek\xc3\xa4 Esa Kaitila ja Juho Tenhi\xc3\xa4l\xc3\xa4 (KP)._NEWLINE_Eduskunnan j\xc3\xa4ttiv\xc3\xa4t mm. SDP:n 33:t valtiop\xc3\xa4iv\xc3\xa4t istunut Hilma Koivulahti-Lehto ja 36 valtiop\xc3\xa4iv\xc3\xa4t istunut Jussi Tolonen, Maalaisliiton Janne Koivuranta ja vuonna 1907 valittuun ensimm\xc3\xa4iseen yksikamariseen eduskuntaan kuulunut Juhani Lepp\xc3\xa4l\xc3\xa4, joka istui 33:t valtiop\xc3\xa4iv\xc3\xa4t, SKDL:n Yrj\xc3\xb6 Leino, Kokoomuksen Erkki Paavolainen ja Ernsti Turja, sek\xc3\xa4 Kansanpuolueen Rolf B. Berner ja Kalle Kauppi. Eduskunnasta putosivat SDP:n Toivo Py\xc3\xb6rt\xc3\xa4n\xc3\xb6 ja Jussi Raatikainen, sek\xc3\xa4 Maalaisliiton Juho Koivisto ja Vihtori Vesterinen. _NEWLINE_Eduskuntaan palasivat mm. SDP:n V\xc3\xa4in\xc3\xb6 Leskinen ja jo ensimm\xc3\xa4iseen yksikamariseen eduskuntaan kuulunut V\xc3\xa4in\xc3\xb6 Tanner. My\xc3\xb6s Is\xc3\xa4nmaallisen kansanliikkeen kansanedustajina aikanaan toimineet, joiden ehdokkuus vuoden 1945 vaaleissa oli kielletty, saivat nyt palata politiikkaan. Heist\xc3\xa4 palasi n\xc3\xa4iss\xc3\xa4 vaaleissa eduskuntaan Iisakki Nikkola, nyt Kokoomuksen riveiss\xc3\xa4._NEWLINE_Vuoden 1951 vaaleissa valituista kansanedustajista viimeisen\xc3\xa4 elossa oli maaliskuussa 2016 kuollut Nestori Kaasalainen. Meeri Kalavainen, Anna-Liisa Korpinen ja Impi Lukkarinen kuolivat vuonna 2010.'